Document ID: 32004R1809

KOMMISSIONENS FORORDNING (EF) Nr. 1809/2004
af 18. oktober 2004
om ændring af forordning (EF) nr. 2848/98 for så vidt angår gennemførelsesbestemmelserne for programmet for opkøb af kvoter i sektoren for råtobak
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2075/92 af 30. juni 1992 om den fælles markedsordning for råtobak (1), særlig artikel 14a, og
ud fra følgende betragtninger:
(1)
De beløb, der tilkommer de producenter, hvis kvoter blev opkøbt for 1999-, 2000-, 2001-, 2002- og 2003-høsten i forbindelse med programmet for opkøb af kvoter, er fastsat i artikel 36 i Kommissionens forordning (EF) nr. 2848/98 af 22. december 1998 om gennemførelsesbestemmelser til Rådets forordning (EØF) nr. 2075/92 for så vidt angår præmieordningen, produktionskvoterne og den særstøtte, der ydes til producentsammenslutningerne, i tobakssektoren (2).
(2)
Målene for rationalisering af produktionen bør fortsættes, da der fortsat for visse sortsgruppers vedkommende findes produktioner, der er vanskelige at afsætte, og/eller som producenterne opnår en yderst lav pris for.
(3)
For opkøb for 2004-høsten bør opkøbsprisen fastsættes på linje med den minimumsstøtte, som en landbruger kan modtage under ordningen for direkte betaling i Rådets forordning (EF) nr. 1782/2003 af 29. september 2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere (3). For at iværksætte enkeltbetalingsordningen bør desuden perioden for betaling af opkøbsprisen reduceres til et minimum.
(4)
Forordning (EF) nr. 2848/98 bør ændres i overensstemmelse hermed.
(5)
De i denne forordning fastsatte foranstaltninger er i overensstemmelse med udtalelse fra Forvaltningskomitéen for Råtobak -
UDSTEDT FØLGENDE FORORDNING:
Artikel 1
I artikel 36, stk. 1, i forordning (EF) nr. 2848/98 indsættes følgende afsnit:
»Producenter, hvis kvoter blev opkøbt for 2004-høsten, har i 2005 ret til et beløb, der er lig med 40 % af præmien. Beløbet udbetales inden den 31. maj 2005.«
Artikel 2
Denne forordning træder i kraft på syvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 18. oktober 2004.

Labels: 7
17
6